Cătălin Drulă, președintele USR, a ironizat rezultatul negocierilor de până acum dintre PSD și PNL pentru a avea o listă comună de candidați la alegerile europarlamentare din 9 iunie.
Declarațiile au fost făcute în cadrul emisiunii "Actualitatea", moderată de Tudor Mușat pe B1 TV, în condițiile în care președintele PSD, premierul Marcel Ciolacu, propusese ca lista PSD-PNL la europarlamentare va fi deschisă de o femeie independentă: "Propunerea mea este ca lista de europarlamentare să fie deschisă de către o femeie independentă de cele două partide".
Aceasta a fost aleasă în persoana Ramonei Chiriac, fosta șefă a Reprezentanței Comisiei Europene în România. Numai că ea s-a retras săptămâna trecută, invocând motive personale.
Acum, lista PSD e deschisă de Mihai Tudose, iar lista PNL de Rareș Bogdan. Cele două liste ar trebui să fuzioneze, iar unul dintre ei să fie primul. Datele de până acum indică faptul că ar fi vorba de Tudose, dar liderii coaliției nu s-au decis clar.
"Am înțeles că Mihai Tudose e femeia independentă din capul listei de la comasații PSD-PNL", a spus Drulă zâmbind ironic.
"Ciolacu a spus foarte clar: o femeie independentă va conduce lista PSD-PNL. Dacă dl Tudose e femeia independetă, să știm și noi!", a continuat liderul USR.
Drulă a criticat apoi modul în care PSD și PNL înțeleg să-și stabilească diverșii candidați în alegeri, spunând că aceștia fac tot felul de "combinații": "Arată respectul pe care-l au față de electorat".